Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка (“Службен весник на Република Македонија“ бр. 124/2015), а согласно член 27и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20) постапувајќи по Жалба и Дополнување на жалба изјавени од Б.К.С од Битола, поднесени против Министерството за култура и туризам, по предметот Барање за пристап до информации од јавен карактер, на 22.10.2024 година го донесе следното

**Д О П О Л Н У В А Њ Е Н А Р Е Ш Е Н И Е**

1. Жалбата изјавена од Б.К.С од Битола, поднесена против Министерството за култура и туризам, заведена во Агенцијата под бр.08-269 на 04.10.2024 година и Дополнувањето на жалба бр.08-269 од 21.10.2024година, по предметот Барање за пристап до информации од јавен карактер, **СЕ УВАЖУВААТ и предметот се враќа на повторно постапување пред првостепениот орган.**
2. **Решението на Имателот на информации број03-666 од 03.10.2024година, СЕ ПОНИШТУВА.**
3. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

Б.К.С од Битола, како што се наведува во Жалбата, на 04.09.2024 година, со препорачана пратка по пошта испратила Барање за пристап до информации од јавен карактер до Министерството за култура и туризам, со кое побарала по пошта да и се достави препис од следните документи:

„Барам да ми бидат дадени соодветни преписи од целокупната документација за сите службени патувања (патни налози, сметко-потврди, сметки,фактури, карти од патувања со соодветен доказ за плаќање на истите и извештаи за службените патувања со сите прилози) за периодот од месец јануари 2022 година заклучно со месец мај 2024 година, што претставува период кога ја обавував функцијата Министер во Министерството за култура на РСМ“.

Имателот на информации на ова Барање не одговорил во законски предвидениот рок, поради што Барателот на информацијата, во законски предвидениот рок, доставил Жалба, заведена во Агенцијата на 04.10.2024 година, под бр. 08-269.

Агенцијата со електронски допис од 04.10.2024 година, заведен број 08-269, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Постапувајќи по барањето на Агенцијата, Имателот на информации на 09.10.2024 година до Агенцијата, по електронски пат, достави одговор, заведен во Агенцијата со број 08-269, во кој се наведува дека по Барањето поднесено од Б.К.С од Битола, Имателот на информациите донел Решение број УП1 03-666 од 03.10.2024 година. Во прилог е доставено и наведеното Решение со кое Барањето за пристап до информации се одбива, согласно спроведениот тест за штетност од страна на службените лица кои раководат со информации од јавен карактер, поради покренување на управни постапки пред Министерството за внатрешни работи предмет број 44-7027/4 од 06.09.2024 година и Државната комисија за спречување на корупцијата предмет број 40-7874/1 од 29.08.2024 година, а чие давање би имало штетни последици за текот на постапката.

На 21.10.2024 година Барателот на информации до Агенцијата достави Дополнување на жалба, заведено под бр.08-269. Во неа Барателот од Агенцијата бара „Жалбата поднесена на ден 27.09.2024 година да се смета како да е поднесена и против Решение Уп1 бр.03-666 од 03.10.2024 година...со оглед на фактот дека имателот на информација донесе решение по истекот на рокот предвиден во законот...“. Притоа дополнува дека „Во самото решение е наведено...дека имателот...ги поседува информациите, со оглед на фактот дека до Министерството за внатрешни работи и до Државната комисија за спречување на корупција дел од документацијата која ја барам ја доставиле во препис, а не во оригинал и истата е неспорно дека ја поседува имателот на информацијата. Понатаму, по моето барање е делумно одлучено...имателот на информациите кои ги побарав да ми бидат издадени во писмена форма...одлучил само делумно, односно само за патувањата во Лондон, Виена, Саудиска Арабија и Дубаи“.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ЈА УВАЖИ,Решението на Имателот на информации број УП1 03-666 од 03.10.2024 година, го поништии предметот го врати на повторно постапување пред првостепениот орган,** поради следното:

Агенцијата за заштита на правото на слободен пристап до информациите од јавен карактер,по разгледувањето на Жалбата и расположливите списи во врска со предметот, утврди декаво конкретниот случај Имателот на информации не постапил правилно согласно одредбите од член 21 и член 22 од Законот за слободен пристап до информации од јавен карактер.

Имено, во член 21 став 1 од Законот за слободен пристап до информации од јавен карактер е утврдено дека: “Имателот на информацијата е должен веднаш да одговори по барањето на барателот, а најдоцна во рок од 20 дена од денот на приемот на барањето.“ Во член 22 од истиот Закон се вели дека **в**о случај кога имателот на информацијата треба да овозможи делумен пристап до информацијата согласно со членот 6 став (4) од овој закон или поради обемноста на баранат информација му е потребно подолго време од рокот утврден в очленот 21 од овој закон, рокот може дасепродолжи најмногу до 30 дена од денот на приемот на барањето, а за продолжувањето на рокот Имателот наинформацијата е должен во електронска форма да го извести барателот веднаш, а најдоцна седум дена од денот на приемот на барањето. Ако имателот на информацијата не постапи во рокот, барателот на информацијата може да поднесе жалба до Агенцијата.

Агенцијата од списите во предметот утврди дека Барателот на информации на 04.09.2024 година, со препорачана пратка по пошта, испратил Барање за пристап до информации, кое Барање кај Имателот на информации е заведено под број УП1 03-666 од 06.09.2024 година. Наместо да постапи по добиеното Барање на начин и во согласност со роковите утврдени во член 21 и 22 од Законот за слободен пристап до информации, Имателот по истото постапил дури на 03.10.2024 година.

Од причина што Имателот на информации не постапил по Барањето во законски утврдениот рок, Барателот на информации во законски утврдениот рок поднел жалба до Агенцијата за заштита на правото на слободен пристап до информацииод јавен карактер. Постапувајќи по жалбата, Агенцијата истата ја доставил на произнесување до Имателот на информации, кој во прилог на одговорот на жалба го доставил Решението број УП1 03-666 од 03.10.2024 година.

Имателот на информации, како што стои во воведот, Решението го донел врз основа на член 20 став (1) и членот 26 (став 1), а во врска со член 6 став (5) од Законот за слободен пристап до информации од јавен карактер. Членот 26 има еден став кој гласи: “Право на правна заштита во согласност со овој закон има барателот кој поднел барање за пристап до информација огласно со членот 12 став (1) одовојзакон“ , така да овој член не е во врска со член 6 став (5), а пак членот 6 од Законот има само четири става.

Со предметното РешениеИмателот на информации го одбил Барањето за пристап до информации со образложение дека од страна на службените лица кои раководат со информации од јавен карактер била спроведена постапка за тест на штетност за барање за слободен пристап до информации од јавен карактер со цел да се утврдат штетните последици за текот на постапката. Согласно спроведениот тест на штетност за барање за слободен пристап до информации од јавен карактер, службеното лице за информација од јавен карактер, со Решение на кое стои потпис од Министер, го одбива наведеното барање, поради покренување управни постапки пред Министерството за внатрешни работи предмет број 44-7027/4 од 06.09.2024 година и Државната комисија за спречување на корупцијата предмет број 40-7874/1 од 29.08.2024 година, а чие давање би имало штетни последици за текот на постапката.

Во член 3 став 1 алинеја 2 од Законот за слободен пристап до информации од јавен карактер е утврдено дека: „Информација од јавен карактер е информација во која било форма што ја создал или со која располага имателот на информацијата согласно со неговите надлежности“. Во член 6 став 1 од истиот Закон се набројани петте исклучоци во кои случаи Имателите на информации можат да одбијат барање за пристап до информација и тоа до:

1) информација која врз основа на закон претставува класифицирана информација со соодветен степен на класификација;

2) личен податок чие откривање би значело повреда на заштитата на личните податоци;   
3) информација чие давање би значело повреда на доверливоста на даночната постапка;   
4) информација стекната или составена за истрага, кривична или прекршочна постапка, за спроведување на управна и на граѓанска постапка, а чие давање би имало штетни последици за текот на постапката;

5) информација која ги загрозува правата од индустриска или интелектуална сопственост (патент, модел, мостра, стоковен и услужен жиг, ознака на потеклото на производот).

Имателот на Информации во Решението број УП1 03-666 од 03.10.2024 година, не наведува на кој исклучок од погоренаведените се повикува.

Понатаму, Имателот на информации наведува дека спровеле постапка за тест на штетност со цел да се утврдат штетните последици за текот на постапката, но не наведува кои се штетните последици за текот на постапката, не објаснува и не образложува детално какви и кои се штетните последици врз интересот кој се заштитува со објавувањето и доставување на бараните информации до барателот. Имателот само паушално наведува дека барањето го одбива поради покренување управни постапки пред Министерството за внатрешни работи предмет број 44-7027/4 од 06.09.2024 година и Државната комисија за спречување на корупцијата предмет број 40-7874/1 од 29.08.2024 година.

Агенцијата му укажува на Имателот на информации дека исклучоците од слободниот пристап до информации утврдени во членот 6 став (1) од Законот за слободен пристап до информации од јавен карактер не се апсолутни, напротив, во ставот 3 од истиот член е утврдено дека: По исклучок од ставот (1) на овој член имателите на информации **ќе одобрат** пристап до информација, по задолжително спроведениот тест на штетност со кој ќе се утврди дека со објавувањето на таквата информација последиците врз интересот кој се заштитува се помали од јавниот интерес утврден со закон што би се постигнал со објавувањето на информацијата.

Согласно наведеното, Имателот на информации е должен одново да го разгледа Барањето и по него да постапи по укажувањата на Агенцијата.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

**Пламенка Бојчева**